google/wiki40b huggingface dataset:
Hanila Laulu- ja Mänguselts

Hanila Laulu- ja Mänguselts on Pärnumaal Lääneranna vallas Kõmsi külas tegutsev rahvakunstiansambel ja selts, mis tegeleb peamiselt vanade rahvalike ning folkloorsete tantsude ja laulude uurimise, otsimise ja esitamisega. Seltsi kavadesse kuulub folkloorivaramu laule ja tantse nii Lääne-Eestist kui ka mujalt.
Selts on asutatud 14. veebruaril 2004, MTÜ-ks sai 2007. aasta veebruaris, alates 19. aprillist 2010 on selts ka Kodukant Läänemaa liige.
Hanila Laulu- ja Mänguseltsi kuulub seisuga 1. juuli 2018 kokku 26 inimest, kes jagunevad kolme rühma: lauljad, tantsijad ja pillimängijad (kapell).
Hanila Laulu- ja Mänguselts on osalenud väga erinevatel üritustel, alustades näiteks jaanituledest kuni folkloorifestivalideni, veel on nad käinud pulmas ja ise läbi mänginud ühe pulma, mis kujutas endast aastatetaguse Lääne-Eesti pulmakommete tutvustamist just nii, nagu see kunagi välja nägi. Samuti on nad  korraldanud mitmeid simmaneid.
Selts tähistas oma 15. aastapäeva 18. augustil Pärnumaal, Lääneranna vallas, Salevere loovkojas!
Triaksiaalkaabel

Triaksiaalkaabel (inglise k lühendatult triax) on koaksiaalkaabli eriliik, millel on kaks kontsentrilist teineteisest isoleeritud varjestuskihti. Seega on niisugusel kaablil kolm koaksiaalset (ühistelgset) juhtivat soont, millest ka nimetus (ladina k tri kolm, axis telg).
Triakskaaablil on koaksiaalkaabliga võrreldes väiksem sumbumus, suurem ribalaius ja parem häirekindlus.
Triaksiaalkaablit kasutatakse peamiselt televisioonitehnikas, näiteks  videokaamerate signaali edastamiseks, samuti täppismõõtetehnikas.
Kasvu tänav

Kasvu tänav on tänav Tallinnas Kristiine linnaosas Lilleküla asumis Lille allasumis. 
Kasvu tänav algab Tulika tänavalt, ristub Kibuvitsa tänavaga ja lõpeb Mooni tänaval.
Kasvu tänav on enam-vähem kirde-edelasuunaline ja ligikaudu 200 meetri pikkune.

Tänava nimi

27. augustil 1930 sai tänava nimeks Sireli tänav. 25. septembril 1959 pandi tänavale nimeks Valgesireli tänav. Praeguse nime sai Kasvu tänav 22. aprillil 1960.
Eesti Ringhäälingumuuseum

Eesti Ringhäälingumuuseum on 29. aprillil 1999 Eesti Ringhäälingute Liidu, Eesti Raadio, Eesti Televisiooni, Eesti Ringhäälingu Saatekeskuse ASi ja Türi Linnavalitsuse asutatud mittetulundusühing.
Muuseum asub Türi linnas.
Anton Mirantšuk

Anton Mirantšuk (sündinud 17. oktoobril 1995 Slavjansk-na-Kubanis) on vene jalgpallur, kes mängib poolkaitsjana Venemaa kõrgliiga klubis Moskva Lokomotiv.
Ta liitus Moskva Lokomotiviga 2011. aastal ja debüteeris klubi esindusmeeskonnas 2013. aastal. Aastal 2016 mängis ta laenul Eesti Meistrliiga klubis FC Tallinna Levadia. Ta lõi sel hooajal Meistriliigas 14 väravat ja oli Levadia resultatiivseim mängija. 2017. aasta aprillis debüteeris Mirantšuk Venemaa kõrgliigas.
Venemaa jalgpallikoondises tegi Mirantšuk debüüdi 7. oktoobril 2017 sõprusmängus Lõuna-Korea vastu. Koondisekarjääri esimese värava lõi ta 8. juunil 2019 EM-i valikmängus San Marino vastu. Ta kuulus Venemaa koondisse 2018. aasta jalgpalli maailmameistrivõistlustel.
Michel Tournier

Michel Tournier (19. detsember 1924 Pariis – 18. jaanuar 2016 Choisel) oli prantsuse kirjanik.
Aastal 1970 sai Goncourti auhinna romaani "Haldjakuningas" eest.
Polüglott

Polüglott on inimene, kes valdab paljusid keeli.
Harvem tähendab sõna polüglott trükist, mis annab sama sisu edasi mitmes keeles.
Mõned polüglotid elavad üksi, tagasitõmbunutena ega suhtle ühiskonnaga.
Nikolai Solovei

Nikolai Solovei (vene Николай Васильевич Соловей; 5. märts 1920 Rotovo, Eesti – 25. mai 2006 Kohtla-Järve) oli vene päritolu Eesti kultuuritegelane ja poliitik.
1988-2006 oli ta Eesti Slaavi Haridus- ja Heategevusseltside Liidu esimees. Ta oli Eestis toimuvate vene laulufestivalide "Slaavi pärg" organisaator.
Ta oli Tallinna Linnavolikogu liige.
Ta on maetud Tallinna Metsakalmistule.
Gundo-Felix Roosve

Gundo-Felix Roosve (25. veebruar 1929 Tallinn – 24. juuli 1997 Tallinn) oli Eesti põllumajandusteadlane.

Elulugu

Gundo-Felix Roosve oli teenistujate poeg.
Lõpetas 1948 Tallinna 1. Keskkooli ja 1953 EPA agronoomina; majanduskandidaat (1968, Eesti Teaduste Akadeemia), väitekiri "Köögiviljanduse arendamine Tallinna ümbruse spetsialiseeritud sovhoosides". 
Oli 1951–1953 Tartu aianduse katsepunkti agronoom, 1953–1961 Kurvitsa sovhoosi direktor, 1961 Kartuli ja Köögivilja Tootmisele Spetsialiseerunud Sovhooside Trusti asedirektor, 1962–1965 Põllumajandusministeeriumi Maaviljeluse Valitsuse ja 1965–1981 Aianduse Peavalitsuse juhataja asetäitja, 1981–1986 Aianduse Peavalitsuse juhataja, 1986–1991 Saue sovhoosi asedirektor, 1991–1993 Saue Agrofirma ja 1993–1996 AS Sagro nõunik.

Teadustöö

Uurimisvaldkond: Eesti katmikalade üldskeemi koostamine, kasvuhooneköögiviljade turvassubstraadil viljelemise tehnoloogia loomine.
Leedukeelne Vikipeedia

Leedukeelne Vikipeedia (leedu keeles Vikipedija, laisvoji enciklopedija) on Vikipeedia leedukeelne versioon. See sai alguse 20. veebruaril 2003.
Seal on 183020 artiklit ja 429073 lehekülge. Seal on 112168 registreeritud kasutajat (kellest aktiivseid on 1865) ja 13 administraatorit.
18. jaanuaril 2010 täitus 100 000 artiklit.
Oktoobri keskmine õhutemperatuur

Oktoobri keskmine õhutemperatuur on kliimanäitaja, mis arvestatakse mingis kohas tehtud mitmeaastaste vaatluste alusel.
Oktoobri jooksul mõõdetud õhutemperatuuride alusel arvestatakse kuu keskmine temperatuur. Kogu vaatlusperioodi andmed liidetakse ja jagatakse aastate arvuga.
Provints (Kongo DV)

Ajalugu

Aastatel 1988–2015 oli riik jagatud kümneks provintsiks ja pealinna-alaks.
2006. aastal vastu võetud põhiseadus sätestas haldusreformi käigus riigi jaotamise 26 provintsiks, mis pidi täide viidama kolme aasta jooksul, kuid protsess oli aeglane. 9. jaanuaril 2015 võeti vastu seadus uutest haldusüksustest ning määrati selle rakendamiseks tähtaeg 12 kuud.
Keisri hull

Sisukokkuvõte

Tavatu lugu balti aadliku, Võisiku mõisahärra Timotheus von Bocki ja tema naise Eeva, endise lihtsa taluneiu, kompromissitust elust möödunud sajandi esimesel poolel. Raamat, mille ridadesse (ja ka nende vahele) on autor kirjutanud palju selliseid tõdesid, mille avaldamine kaasaegset teemat käsitlevas teoses olnuks esmatrüki ilmumise ajal mõeldamatu. Tugeva isiksuse ja diktatuuri vastasseisu teema ajendas paljude allasurutud tõdede taasärkamist ja aktualiseerumist.
Jaan Krossi "Keisri hull" kujutab üht kõrgemas aukraadis olevat ohvitseri, kes julges ette võtta sammu parandamaks Vene tsaaririigi olukorda. Timotheus von Bock tahtis Venemaal panna aluse põhiseaduslikule riigikorrale. Ta arvas, et tal on võimalus seda teha, kuna tal olid keiser Aleksander I isiklikult head suhted. Von Bock tahtis parandada eestlaste olukorda ning päästa neid sajandeid kestnud talupojaseisusest, ta tahtis, et eestlastel oleks rohkem võimalusi. Aeg polnud selleks aga küps, sest tsaar ei tahtnud midagi kuulda von Bocki plaanist. Rahvale suuremate õiguste andmine ning enda omade piiramine ei kuulunud keiser Aleksander I kavadesse.
Timotheus saatis oma manifesti keisrile enne selle avaldamist Maapäeval. Ta oli varem andnud tsaarile lubaduse talle alati tõtt rääkida ning ta kavatses seda teha ka nüüd. Tsaar ei saanud selle manifesti avaldamist aga lubada, sest tagajärjed oleks võinud keisrile endale saatuslikuks saada. Timotheus von Bock saadeti vangilaagrisse avalikkusele põhjust avaldamata. Von Bock oli tahtnud teha head, kuid tingimused polnud sobivad. Seetõttu määras tema eetiline eneseteostus ta praktiliselt surma – Vene vanglate tingimused olid kohutavad, isegi vaatamata sellele, et talle kongi klaver viidi.
Kui üheksa aasta pärast vahetus Vene impeeriumi keiser, kelleks sai Nikolai I, siis pääses ka Timo vangistusest. Tõsi, see polnud tavaline ega täielik vabanemine: Timo oli tunnistatud vaimuhaigeks ning ta pidi elama Võisiku mõisavalitseja majas eluaegses koduarestis.
Aleksander oli tahtnud muuta Timo maailmavaadet ja kavatsusi, kuid von Bock suutis need säilitada. Kuigi vangis viibides oli ta mitu korda olnud hulluksminemise äärel, siis koju saabununa oli ta täie mõistuse juures. Vähemalt niipalju terve, kui ta pärast üheksa aastat kestnud üksikvangistust olla sai.
Timo ei jätnud oma kirjatööd pooleli. Ta jätkas sealt, kus ta pea kümme aastat tagasi oli lõpetanud. Mingi sisemine jõud sundis teda selleks ning ta ei loobunud kirjutamisest, vaatamata suhteliselt suurele ohule saada avastatud tsaari nuhkide poolt.
Von Bock otsustas Eestist põgeneda ja leida rahu mujal, kuid viimasel hetkel ta loobus sellest kavatsusest. Ta tajus, et mõju Vene impeeriumile on suurem, kui ta jääb paigale. Ta riskis enesehävitusega, sest kui ta oleks tabatud, siis arvatavasti oleks karistuseks olnud surm või piinamine. Ta otsustas jääda "raudnaelaks impeeriumi ihusse". Keisri nuhid ümbritsesid teda endiselt ning arvatavasti ühe taolise tõttu ta segastel asjaoludel surigi.
Theodor Heinrich Beise

Theodor Heinrich Beise (18. jaanuar 1818 Liivimaa – 27. juuli 1878 Tartu) oli baltisaksa jurist ning publitsist.
Theodor Heinrich Beise sündis 1818. aastal Liivimaal, õppis aastatel 1835–1838 Tartu Ülikoolis õigusteadust. Aastatel 1838–1839 töötas Liivi-, Eesti- ja Kuramaa kindralkuberneri kantseleis Riias. Aastatel 1839–1851 oli Liivimaa õuekohtu ja raeadvokaat Riias ning oli aastatel 1839–1851 Riia ajaloo seltsi sekretär. Aastatel 1851–1869 oli ta Tartu Ülikooli sündik. 
1853. aastal omandas Jena ülikoolis filosoofia alal doktori kraadi. 1859. aastast oli Õpetatud Eesti Seltsi sekretär ja 1860. aastast ÕESi president ja "Inlandi" toimetaja. 
Theodor Heinrich Beise suri Tartus 1878. aastal.
Lee Harvey Oswald

Lee Harvey Oswald (18. oktoober 1939 New Orleans – 24. november 1963 Dallas) oli endine USA merejalaväe sõdur, keda süüdistati ametlikult USA presidendi John F. Kennedy mõrvas.
1956. aasta oktoobrist 1959. aasta septembrini teenis ta Ameerika Ühendriikide Merejalaväes.
1959. aasta oktoobrist kuni 1962. juunini elas ta Nõukogude Liidus.
Jack Ruby tappis ta miljonite televaatajate silme all, kui Oswaldi hakati politseinikest ja muudest agentidest piiratuna Dallase politseimajast kohtumajja viima.
Maks (kulinaaria)

Maks on loomakasvatuse ja jahinduse teisejärguline tapasaadus (subprodukt), mida inimesed kasutavad mitmesuguste toitude ja ravimpreparaatide valmistamisel.

Loomad

Toiduks tarvitatakse valdavalt vasika-, lamba-, sea-, veise- ja metsseamaksa.

Linnud

Linnumaksana sobib toiduaineks enamiku lindude maks. Levinumad on siiski toidud kanamaksast. Ülemaailmselt kuulus delikatess on eridieedil peetud pardi või hane maksast valmistatud foie gras.

Kalad

Kalamaks sobib samuti inimeste toiduks. Tursamaksast valmistatakse eeldatavasti raviotstarbelist kalamaksaõli.

Eeltöötlus

Kodus maksast toitu valmistades on soovitatav maksasagaratelt eemaldada kelme ning maks vajaliku suurusega tükkideks lõigata. Tükeldamise käigus eemaldada suuremad läbivad juhad. 
Maks ei säili kaua ning seetõttu tuleks see üsna ruttu pärast lihakehast eemaldamist ära tarvitada. Vajadusel võib maksa (ühes tükis) panna piimaga täidetud nõusse ning hoida seda üleöö külmkapis. Maksa saab ka sügavkülmutada.

Valmistamine

Maksa võib nii praadida, hautada kui ka grillida.
Looma- ja linnumaksast saab koos mitmesuguste maitseainete ja juurviljadega valmistada mitme koostisainega toite, näiteks hautisi, pasteete, vorste, aga näiteks kuumtöödeldud maks sobib suurepäraselt ka iseseisvaks roaks.
Maksatoitudesse sobivad hästi pune, õunad, sibulad, küüslauk, petersell, koriander, loorber, musta pipra terad ja sorts põletatud alkoholi jpm.

Toksilisus

Mõnda liiki loomade ja kalade maksa võidakse pidada toksiliseks. Loetakse, et 500 grammi jääkarumaksa võib inimesele eluohtlikuks saada. Eskimod ei söö jääkarude ja teatud hüljeste maksa.
Jaapani köögis ei tarbita söögiks fugu (Tetraodontidae) maksa, kuna see sisaldab neurotoksiine.
Kesklaine

Kesklaine (MW, ingl k Medium Wave) on osa raadiosageduste kesksagedusalast (MF, Medium  Frequency),  mida kasutatakse amplituudmodulatsiooniga  ringhäälingus, raadionavigatsioonis ja raadiosides.
Ringhäälinguvastuvõtjad võimaldavad kesklainealas raadiosignaale vastu võtta Euroopas sagedusvahemikus 526,5 kHz kuni 1606,5 kHz
(lainepikkused vastavalt 187 m kuni 570 m) ja USAs 535 kHz kuni 1705 kHz 
(lainepikkused vastavalt 176 m kuni 561 m).
Ringhäälingusaatjate kanalisamm kesklainealas on Euroopas 9 kHz ja USAs 10 kHz.
Ants Rehtlane

Ants Rehtlane (kuni 1919 Hans Rehtlane; 24. november 1884 Vändra – 24. jaanuar 1942 Ussollag) oli Eesti sõjaväelane (kolonel).
Hariduse omandas Hans Rehtlane Eesti Aleksandrikoolis, mille lõpetas 1903. aastal. 1903–1904 õppis ta Tallinnas pedagoogilistel kursustel ja omandas algkooliõpetaja kutse. Töötas aastatel 1904–1905 õpetajana Kõpu kihelkonnakoolis ja 1. oktoobrist 1905 kuni 15. veebruarini 1916 Stavropoli kubermangus Allmäe eesti asunduses.
Ta astus Vene sõjaväkke 20. aprillil 1916. aastal. 2. veebruaril 1917 lõpetas ta lipnikekooli ja ülendati lipnikuks. Võttis osa I maailmasõjast Riia väerindel 19. Siberi kütipolgu koosseisus 1917. aasta septembrist kuni detsembrini.
1919. aasta alguses oli ta 1. Diviisi tagavarapataljoni koosseisus. Sama aasta 2. novembril ülendati ta Tallinna tagavarapataljonis alamleitnandiks (väljateenitud aja eest vene sõjaväes). 1924. aasta veebruaris viidi ta leitnandina üle 10. Jalaväerügemendist SVÜÕA-sse, kust märtsis Sõjavägede Staapi. Sama aasta novembris ülendati ta kapteni auastmesse.
1927. aasta veebruaris sai ta majoriks. Alates 1929. aasta juulist oli ta Sõjavägede staabi IV osakonna ülem. 1935. aastal ülendati ta kolonelleitnandiks ning 1940. aastal sai ta koloneli auastme.
1. juulil 1941. aastal arreteeriti ta Tallinnas ning saadeti Solikamski vangilaagrisse, kus suri järgmise aasta 24. jaanuaril.
Salomon Henning

Salomon Henning (läti keeles Zalomons Hennings; 1528 Weimar – ukj 29. november 1589 Kuramaa) oli Liivimaa ja Kuramaa hertsogiriigi ametnik ning kroonik.
Henning sündis Saksamaal Weimaris linnakodaniku pojana ning õppis mitmes Saksamaa ülikoolis peamiselt õigusteadust. 1553. aastal kohtus ta toonase Liivi ordu majandusülema Gotthard Kettleriga ja sai tolle erasekretäriks, jäädes tolle kaaskonda kuni viimase surmani.
Henning tegutses ka Kuramaa ja Zemgale hertsog Gotthard Kettleri nõunikuna ning agara kiriku- ja kooliasjade korraldajana.
Henning kirjutas ka Liivimaa 16. sajandi teise poole ajalugu käsitleva "Liivi- ja Kuramaa kroonika" (Lifflendische Chürländische Chronica, ilmus kahes trükis), mis püüab Kettlerit parimas valguses näidata, kuid sisaldab ka olulisi fakte Liivi sõja ning Kuramaa hertsogiriigi asutamise kohta. Tema kroonika on veel erandlik ka selle poolest, et see käsitleb vaid autori kaasaega (aastaid 1554–1589).
Triobet

Triobet on spordiennustusi, internetipokkerit ning teisi veebipõhiseid osavus- ja õnnemänge pakkuv veebisait.
Triobeti kaubamärgi all tegutseb 2004. aastast ettevõte Betsson AB, Eestis samast aastast selle tütarfirma Triogames OÜ.
Tallinna lähedal Laagris asub ka samanimeline kardikeskus, mille omanik on Võidusõidu OÜ. Triobet Kardikeskus kasutab Triobeti logo, kuid ei viita kodulehel ärisidemetele Nordic Gaminguga.
Alates 2017. aasta maist on Triobet ümber bränditud Betsafe-iks.

Teenused

Triobeti internetikasiino pakub üle 100 mängu. Selle usaldusväärsust on testinud kaks firmat: SKL – National Laboratory for Forensic Science Rootsist ja Technical Systems Testing Kanadast.
Triobet kasutab Microgamingu pokkeritarkvara. TrioBet on ka Baltimaade internetipokkeri meistrivõistluste ametlik pokkerituba. Samuti saab Triobeti saidil teha spordiennustusi nii ülemaailmse kui ka Eesti kohaliku spordi kohta ning teha panuseid reaalajas toimuvatele spordivõistlustele, jälgides neid teleri, arvuti või raadio vahendusel.

Vaidlus maksuametiga

2010. aasta märtsis lubas Eesti maksu- ja tolliamet blokeerida Eesti hasartmängulitsentsita internetikasiinod, sealhulgas Triobeti, millel oli litsents üksnes Maltal. Vastuseks palus Triobet Tallinna Halduskohtult esialgset õiguskaitset ning avaldas oma kodulehel õpetuse, kuidas pääseda firma kodulehele ka juhul, kui internetiteenuse pakkuja on Triobeti veebiaadressi blokeerinud. Triobeti väitel olid nad teinud kõik vajaliku litsentsi omandamiseks, sealhulgas maksnud 750 000 krooni suuruse riigilõivu ning maksuamet rikkus firmaga sõlmitud kokkulepet.
Sama aasta maiks jõudsid Triobet ja maksuamet siiski kokkuleppele. Maksuamet andis Triobeti kaubamärgi all tegutsevale osaühingule Triogames vajalikud load ning Triobeti veebisait vabastati blokeeringust, seepärast loobus ka Triobet kohtuasjast.
Hammustamine

Hammustamine on suu avamine ning lõualuude kokkusurumine hammustatava eseme või materjali ümber. Hammustamine on tavapärane praktika paljudel roomajatel, imetajatel, kaladel ning kahepaiksetel, hammustavad ka lülijalgsed. Hammustamine võib olla rünnak saaklooma vastu, aga seda kasutatakse ka mälumisel, söögi peenestamisel järglaste jaoks, objektide kandmisel, nahapinnalt parasiitide eemaldamisel, taimeseemnete eemaldamisel karvkattest, sügamisel ja liigikaaslaste eest hoolitsemisel. Hammustamine on ka vahend enesekaitseks.
Inimeste puhul esineb hammustamist iseäranis nooremate kui 30 kuu vanuste isendite puhul loomuliku reaktsioonina ebameeldivuse või soovide väljendamisel, kuid vanemate laste puhul peetakse seda eakohatuks, sest üldiselt on selleks eaks lapsed õppinud oma soove juba väljendama verbaalselt. Üle 30 kuu vanuste laste ja inimeste puhul võib hammustamisest loobumiseks olla vaja spetsialisti sekkumist.

Loomad inimesi hammustamas

Loomahammustuse tagajärjel tekkiv vigastus on enamasti kombinatsioon torke-, rebimis- ja muljumishaavast. Koduloomade hammustused on peamine hammustamise teel saadud vigastuste liik inimeste puhul, kõige levinumad on kasside ja koerte hammustused, millega pöördub igal aastal Eestis arsti juurde üle tuhande inimese , lisaks esineb hamstrite, küülikute ja hobuste hammustusi. Inimesi hammustavad ka inimasustuse tingimustes elavad loomad nagu rotid, oravad, hiired ning harvem ka oma loomulikust keskkonnast inimkeskkonda sattunud loomad nagu nirgid, kährikud, rebased jt, aga ka maod nagu rästik.
Sõmeru vald

Asustus

Vallas oli Sõmeru, Näpi ja Uhtna alevikud ning 28 küla: Aluvere, Andja, Aresi, Jäätma, Kaarli, Katela, Katku, Kohala, Kohala-Eesküla, Koovälja, Muru, Nurme, Papiaru, Rahkla, Raudlepa, Raudvere, Roodevälja, Rägavere, Sooaluse, Sämi, Sämi-Tagaküla, Toomla, Ubja, Ussimäe, Vaeküla, Varudi-Altküla, Varudi-Vanaküla, Võhma.
Fayette'i maakond (Indiana)

Ajalugu

Maakond moodustati 29. jaanuaril 1818.
Erlihhioos

Erlihhioosiks nimetatakse nakkushaigusi, mida levitavad puugid ja mida põhjustavad sugukonda Anaplasmataceae kuuluvad bakterid. Erlihhioosi esineb nii inimestel kui ka loomadel.

Roomajatel

Erlihhioosi esineb nii madudel kui ka sisalikulistel.

Imetajatel

Varem arvati, et nakkus levib ainult koerte (esimene haigusjuht Alžeerias 1935), hobuste, veiste, lammaste ja metsloomade seas.

Inimestel

Inimeste nakatumist erlihhioosi kirjeldati esimest korda 1986. aastal Ameerika Ühendriikide sõduritel.
Inimestel esinevat erlihhioosi enamikus Euroopa maades, sealhulgas Eestis, ametlikult ei registreerita. Seda ei ole kantud ka rahvusvahelisse haiguste klassifikatsiooni. Seega puudub ülevaade haiguse sagedusest.
Eeldatakse, et inimestel esineb erlihhioosi võrdlemisi harva, näiteks Ameerika Ühendriikides on selle esinemissagedus 0,7 haigusjuhtu 1 000 000 inimese kohta aastas.

Sümptomid

Haiguse peiteaeg on 5–21 päeva, harilikult ilmnevad haigusnähud 9 päeva pärast puugihammustust.
Erlihhioos tekitab tavaliselt nõrku sümptomeid ning kaob iseenesest, aga võib mööduda ka ilma haigusnähtudeta. Tavapärasteks sümptomiteks on palavik (85–100% juhtudest), peavalu (80–94%) ja lihasevalud (47–82%). Harva esinevad ka nahalööve, isutus, iiveldus, oksendamine, kõhuvalu. 
Haigus võib nõrgestada immuunsüsteemi, luues soodsa pinnase teistele nakkustele, eelkõige kandidiaasidele.
3% erlihhioosijuhtudest lõpeb inimese surmaga, kuid tavaliselt puudutab see nõrgestatud immuunsüsteemiga isikuid (nt HIV-positiivseid inimesi), kellel erlihhioos võib tekitada ägedat hingamispuudulikkust ja hepatiiti ning soodustada hospitaalinfektsioonide levikut.

Diagnoosimine

Nakkushaiguse diagnoosimisel on indikaatoriks muutused veres; kasutatakse ka spetsiifiliste antikehade tiitri määramist, mida teostatakse vereproovi põhjal.
Teine võimalus on teha haigustekitaja kindlaks molekulaardiagnostika abil või kasvatades tekitajat söötmel.
Eestis diagnoositi esimene erlihhioosi haigusjuht Tartu nakkushaiglas 2002. aastal (avaldatud 2003). 2009. aasta keskpaigaks oli Tartu nakkushaiglas registreeritud 15 erlihhioosi haigusjuhtu.

Ravi ja ennetamine

Vaktsiini erlihhioosi vastu veel ei ole, mistõttu peamiseks ennetamismeetodiks on puukide leviku piiramine.
Haigust ravitakse antibiootikumidega, kõige efektiivsemaks peetakse tetratsükliinide hulka kuuluvat doksütsükliini ja minotsükliini. Tetratsükliinide suhtes allergilistel inimestel võib alternatiivse ravimina kasutada rifampitsiini.

Rakud

Nakkust peetakse ohtlikuks, kuna tekitajate elutsükli käigus, olenevalt bakteriliigist, nakatuvad ja hävivad peamiselt leukotsüüdid nii veres, luuüdis, maksas, põrnas kui ka lümfisõlmedes.
Žodzina

Ajalugu

Asula asutas aastal 1643 Bogusław Radziwiłł, selle esimene nimi oli Багуслаў Поле. Minski vojevoodkonda ja Minski maakonda kuuluv asula kandis aastaks 1688 nime Жодзіна Слабада. Poola teisel jagamisel 1793. aastal liideti Venemaaga. Aastal 1871 ehitati läbi Žodzina raudtee.
1919. aastal hakkas Žodzina kuuluma Valgevene NSV koosseisu. Aastal 1958 ühendati Žodzina asula, lähedalasuvad Zarečča ja Krušynki külad ning soojuselektrijaama ja teehooldusmasinate tehase töölisasulad Žodzina aleviks. Samal ajal asutati sinna aututehas. Aastal 1963 sai Žodzinast linn.

Haridus

Žodzino linnas on 8 keskkooli ja 2 gümnaasiumit, muusikakool ja kunstikool. Lisaks on seal polütehnikum ja kutseharidust pakkuv lütseum. Linnas on kaks Valgevene Teaduste Akadeemia õppekeskust, ühes tegeldakse loomakasvatuse, teises maaharimise ja selektsiooniga.

Majandus

Žodzina linnas on elektroenergeetika, metallitöötlemise, puidutöötlemise, ehitusmaterjalide valmistamisega tegelevad ettevõtted, lisaks veel kergetööstus ja toiduainete tööstus. Žodzinas on soojuselektrijaam. Antakse välja ajalehte «Жодзінскія навіны». Suurimaks ettevõtteks on Valgevene autotehas BelAZ, kus valmistatakse veoautosid.
Donegali krahvkond

Loodus

Krahvkonnas asub Glenveagh rahvuspark. Ranniku lähedal on ka mitmeid saari, nende seas Árainn Mhór.
Breanne Benson

Breanne Benson (sündinud 22. aprillil 1984 Tiranas Albaanias) on Albaania päritolu Ameerika Ühendriikide pornonäitleja.

Elulugu

Breanne Benson sündis 1984. aastal Albaania Sotsialistliku Rahvavabariigi pealinnas Tiranas. Pärast keskkooli õppis ta psühholoogiat ja inimese seksuaalsust. Esimest korda osales ta pornotööstuses koos oma sõbra, pornonäitlejanna Tanya Jamesiga, kel olid võtted koos Tony Poundsiga. Tema esimene film oli "Cockless 23" koos Tanya Jamesiga. Algul lootis ta, et tema pornofilmidest ei saada teada, kuid üks ta keskkoolikaaslannadest avastas Brensoni veebilehelt welivetogether.com. Varsti kuulis sellest ka tema vanem õde.
Kui Breanne Benson 2003. aastal pornoga tegelema hakkas, osales ta algul vaid fotosessioonidel, seejärel filmide soolostseenides ning hiljem stseenides teiste naistega. 2004. aasta lõpuks loobus ta pornotööstusest ja hakkas tegelema striptiistantsuga Spearmint Rhino ketti kuuluvas striptiisiklubis, mis asus Industry linnas Californias. 2009. aasta juunis pöördus ta tagasi pornofilmide juurde. Sama aasta novembris otsustas ta osaleda edaspidi ka stseenides koos meesnäitlejatega.
2010. aasta algul osales ta uue 3D telesüsteemi promomises messil AVN Adult Entertainment Expo Las Vegases.
Hiljem on ta esinenud pornoparoodiates, sealhulgas menufilmis "Bat FxXx: A Dark Night Parody". 2011. aasta jaanuaris oli ta ajakirjas Penthouse Penthouse Pet.
Tartu Ülikooli filosoofiateaduskond

Tartu Ülikooli filosoofiateaduskond on teaduskond Tartu Ülikoolis, mis tegeleb tipptasemel keele- ja kirjandusteaduse, filosoofia, ajaloo jne õpetamise ja uurimisega.
1. jaanuaril 2016 ühinesid filosoofiateaduskond, usuteaduskond ja Tartu Ülikooli Viljandi kultuuriakadeemia Tartu Ülikooli humanitaarteaduste ja kunstide valdkonnaks.